**SELETUSKIRI**

**maaeluministri määruse „Põllumajandusministri 14. jaanuari 2015. a määruse nr 4 „Maa heas põllumajandus- ja keskkonnaseisundis hoidmise nõuded“ muutmine“ eelnõu juurde**

**1. Sissejuhatus**

Määrus kehtestatakse Euroopa Liidu ühise põllumajanduspoliitika rakendamise seaduse § 32 lõike 3 ning Euroopa Parlamendi ja nõukogu määruse (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607) artikli 94 alusel.

Põllumajandusministri 14. jaanuari 2015. a määrust nr 4 „Maa heas põllumajandus- ja keskkonnaseisundis hoidmise nõuded“ (edaspidi *määrus*) muudetakse 2021. aasta oktoobris jõustunud veeseaduse muudatuse tõttu. Täpsustatakse veekogude puhverribade ulatust puudutavate nõuete sõnastust. Puhverribade ulatuse nõuded kohalduvad umbkaudu 4000 toetuse taotlejale. Lisaks muudetakse määrust tulenevalt Euroopa Komisjoni põllumajanduse ja maaelu arengu peadirektoraadi ametlikus teatises toodud tähelepanekust, mis puudutas alla 3-kuupmeetriste naftasaaduste mahutite kontrolli tõhustamise vajadust ja nimetatud mahutite puhul ennetusmeetmete kehtestamist. Otseselt ei ole võimalik välja tuua, kui paljusid toetuse taotlejaid alla 3-kuupmeetriste naftasaaduste mahutite nõue puudutab, kuid üle 3-kuupmeetriste naftasaaduste hoidmisehitiste nõue rakendus 2021. aastal 466 taotlejale. 2021. aastal taotles pindala- ja loomatoetusi ning Natura metsatoetust kokku umbkaudu 17 000 toetuse taotlejat.

Määruse muutmise eelnõu on ette valmistanud ja seletuskirja on koostanud Maaeluministeeriumi maakasutuspoliitika osakonna peaspetsialist Siim Suure (625 6118, siim.suure@agri.ee). Juriidilise ekspertiisi eelnõule on teinud Maaeluministeeriumi õigusosakonna nõunik Ketlyn Roze (625 6127, ketlyn.roze@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (tel 625 6523, laura.ojava@agri.ee).

**2. Eelnõu sisu ja võrdlev analüüs**

**Eelnõu punktiga 1** sõnastatakse uuesti määruse § 1 lõike 1 punktid 1 ja 2, täpsustades nimetatud punktide sõnastust. Kehtiva sõnastuse järgi on praktikas valesti aru saadud veekogude puhverriba ulatusest. Näiteks, kui ühekorraga on tegu maaparandussüsteemi avatud eesvooluna kasutatava kraavi või peakraavi ja ojaga, siis rakendub 10 meetri laiuse puhverriba nõue, olenemata oja valgala suurusest. Toetuse taotleja peab vaatama keskkonnaregistrist, kas veekogutüübiks on märgitud kraav, peakraav või oja, kuna mõningate kraavide veekogutüüp võib olla ka oja. Juhul, kui keskkonnaregistris on nimetatud kraavi veekogutüübiks märgitud oja, rakendub ühe meetri laiuse puhverriba puhul 10 meetri laiuse puhverriba nõue. On esinenud juhtumeid, kus maaparandussüsteemi eesvoolu ääres, mis on ühtlasi ka oja ja mille valgala jääb alla 10 ruutkilomeetri, on jäetud 10-meetrise puhverriba asemel ühemeetrise ulatusega puhverriba. Veeseaduse § 123 sätestab, et kui vee kaitseks on kehtestatud kaks või enam tegevuspiirangut, kohaldatakse neist rangeimat. Selle sätte järgi tuleb nimetatud eesvoolu puhul jätta oja kohta määratud laiusega puhverriba. Vaidluste vältimiseks on selles küsimuses vajalik parem õigusselgus. Seepärast muudeti kaheti mõistmise ja vaidluste vältimiseks ka veeseadust. Maaparandussüsteemide avatud eesvooludena kasutatavatel kraavidel valgalaga alla 10 ruutkilomeetri kehtib 1 meetri laiuse puhverriba nõue ainult eesvooluks märgitud lõigu ulatuses. Sellistel kraavidel määratakse valgala tervikuna kogu kraavi ulatuses.

**Eelnõu punktiga 2** täiendatakse määruse § 1 lõiget 4 teise lausega. Lisatud lausega täiendatakse Euroopa Komisjoni põllumajanduse ja maaelu arengu peadirektoraadi ametlikus teatises toodud tähelepanekust tulenevalt nimetatud lõikes esitatud nõude sõnastust eesmärgiga sätestada selgesõnaliselt, kuidas välditakse ohtu keskkonnale alla 3-kuupmeetristes naftasaaduste mahutites naftasaaduste hoidmise korral. Praegu puudub kontrolliasutusel ühtlasi otsene kohustus kontrolliaruandes märkida, kas ja kuidas hoiustab põllumajandustootja naftasaaduseid, kui neid hoitakse alla 3-kuupmeetrises naftasaaduste mahutis. Eeltoodust tulenevalt sätestatakse, et alla 3-kuupmeetrine naftasaaduse mahuti peab selle kasutamise ajal olema lekkekindel ja naftasaaduse hoidmine peab olema tagatud viisil, mis ei kahjusta keskkonda.

Põhjavee kaitset käsitlev standard, millel määruse § 1 lõikes 4 toodud nõue põhineb, on sätestatud Euroopa Parlamendi ja nõukogu määruses (EL) nr 1306/2013, kus maa heas põllumajandus- ja keskkonnaseisundis hoidmise (edaspidi *HPK*) standard 3 sisaldab põhjavee kaitset reostuse eest, otseheite keelamist põhjavette ning meetmeid hoidmaks ära põhjavee kaudset reostust heite pinnasele juhtimise ja pinnase läbi toimuva ohtlike ainete infiltratsiooni kaudu, nagu on loetletud nõukogu direktiivi 80/68/EMÜ põhjavee kaitse kohta teatavatest ohtlikest ainetest lähtuva reostuse eest (EÜT L 20, 26.01.1980, lk 43–48) lisas.

**3. Eelnõu vastavus Euroopa Liidu õigusele**

Eelnõuga tehtavad muudatused on kooskõlas Euroopa Liidu õigusega. Eelnõu on kooskõlas Euroopa Parlamendi ja nõukogu määrusega (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607).

**4. Määruse mõjud**

Esimese muudatusega täpsustatakse puhverriba ulatuse kohta kehtivate nõuete sõnastust ja viiakse need vastavusse veeseaduse muudatusega, mistõttu muudatusel olulisi mõjusid sihtgrupile ega kontrolli- ja järelevalveasutusele ei ole. Mõningal määral võib sätete õigusselgema sõnastamisega väheneda nimetatud nõuete rikkumine ja nõuete rikkumistega seotud vaidluste hulk, mis omakorda vähendab haldus- ja töökoormust. Nõude sisu ei muutu.

Keskkonnaamet kontrollib kõikide põllumajandustootjate juures tööstusheiteseadusega, veeseadusega, kemikaaliseadusega ja muude õigusaktidega kemikaalide käitlemisele (sh naftasaaduste hoiustamisele) kehtestatud nõuete täitmist. Selliste ainete hoidmine peab olema keskkonnale ohutu ja seda Keskkonnaamet kohapeal kontrollibki. Vastavate ainete nimekiri ja käitlemisvõimalused on laiad, mistõttu on Euroopa Liidu ühise põllumajanduspoliitika rakendamise seaduse § 32 lõikes 1 nimetatud nõuetele vastavuse nõuete (edaspidi *nõuetele vastavuse nõuded*) puhul seni piirdutud konkreetse veeseaduse nõudega. Siiski ei jääks nõuetele vastavuse nõuete kohapealsete kontrollideta kontrolli tegeval inspektoril aruandes jälge, kas naftasaaduste hoidmisehitisele kehtestatud nõuded on täidetud, sest riigisisene kontrollisüsteem erineb nõuetele vastavuse nõuete kontrollidest.

HPK nõude 3 täiendamisega mõju põllumajandustootjatele ega kontrolliasutustele ei kaasne. Nõude täiendamine ei too kaasa lisakulusid põllumajandustootjale ega muutusi nõuete täitmise kontrollimises ja nõuete täitmise üle järelevalve tegemises. Eestis kehtivate õigusnormide kohaselt tuleb naftasaaduse hoiustamisel, olenemata hoiustamismahust, järgida tööstusheiteseadusest, veeseadusest ja kemikaaliseadusest tulenevaid nõudeid, et oleks tagatud keskkonnaohutus. Praktikas tähendas see näiteks seda, et põllumajandustootja juures tehtud HPK nõude 3 kontrolli raames selgitati välja põllumajandustootja juures tema naftasaaduste hoidmismahud ja jälgiti, et igasuguses mahus naftasaaduste hoiustamine toimuks keskkonnale ohutult ja õigusnormide kohaselt. Nõude täiendamisega lisatakse kontrolliaruandesse kirjeldatud tegevuse kohta ka vastav märge.

**5. Määruse rakendamisega seotud tegevused, vajalikud kulud ja määruse**

**rakendamise eeldatavad tulud**

Määruse rakendamisega ei kaasne lisakulutusi riigieelarvest.

**6. Määruse jõustumine**

Määruse § 1 punkt 2 jõustub 1. jaanuaril 2022. HPK nõudeid peab täitma kalendriaasta jooksul, mistõttu saab alla 3-kuupmeetrise naftasaaduse mahuti kohta sätestatav HPK nõue rakenduda alates 1. jaanuarist 2022.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ja Keskkonnaministeeriumile ning arvamuse saamiseks Põllumajanduse Registrite ja Informatsiooni Ametile.